Miro Little

Miro Little (s. 30. toukokuuta 2004 Tampere) on suomalainen koripalloilija, pelipaikaltaan pääasiassa pelintekijä. Tampereen Pyrinnön kasvatti Little aloitti uransa aikuisten sarjoissa Suomen toiseksi korkeimmalla sarjatasolla, ja vuonna 2023 hän siirtyi Yhdysvaltojen yliopistosarja NCAA:han Baylor Bears -joukkueeseen. Little on edustanut myös Suomen nuorisomaajoukkueita ja Suomen miesten maajoukkuetta, jossa hän debytoi vain 17-vuotiaana, ensimmäisenä alle 18-vuotiaana pelaajana 25 vuoteen.
Pelaajaura.
Seurajoukkueet.
Pirkkalassa ja Tampereella varttunut Little ohjautui koripallon pariin jo pienenä lapsena perhekytkösten kautta mutta harrasti teini-ikäiseksi asti myös muita lajeja, viimeiseksi yleisurheilua. Littlen kasvattajaseura on Tampereen Pyrintö. Hän edusti kasvattajaseuraansa B-poikien SM-sarjassa vuosina 2017–2019 ja 17-vuotiaiden SM-sarjassa kaudella 2018–2019. B-poikien SM-sarjakausi 2018–2019 oli Littlelle erittäin menestyksekäs: Pyrintö voitti ikäluokan Suomen mestaruuden, ja pisteissä, riistoissa sekä kahden pisteen heittojen tarkkuudessa sarjan toiseksi parhaat keskiarvot tilastoinut Little valittiin sarjan vuoden pelaajaksi.
Kesällä 2019 Little muutti ammattilaisura mielessään isänsä luokse Helsinkiin. Kaudella 2019–2020 hän pelasi espoolaisessa Omnia Basketball Akatemiassa: koronaviruspandemia häiritsi tässä vaiheessa koripallon sarjatoimintaa. Vuosina 2019–2023 Little alkoi pelata myös miesten sarjoissa edustettuaan toiseksi korkeimmalla sarjatasolla pelannutta HBA-Märskyä. Hän muutti omilleen Urhean vieressä sijainneeseen soluasuntoon vuonna 2021.
Maajoukkue.
Little pelasi Suomen nuorisomaajoukkueissa alle 16-vuotiaiden joukkueessa 21 ottelua 8,0 pisteen keskiarvolla ja alle 18-vuotiaiden joukkueessa toistaiseksi neljä ottelua 17,8 pisteen keskiarvolla. COVID-19-koronaviruspandemia osui Littlen junioriajalle häiriten normaalia kilpailutoimintaa.
Suomen miesten maajoukkueessa Little pelasi ensimmäisen ottelunsa vain 17-vuotiaana helmikuussa 2022: hän oli ensimmäinen maajoukkueessa debytoinut alle 18-vuotias pelaaja sitten vuoden 1997 ja Teemu Rannikon. MM-karsintaottelu hallinnutta Euroopan mestaria Sloveniaa vastaan päättyi Suomen voittoon, ja kokeneempien pelintekijöiden koronapoissaolojen ansiosta kokoonpanoon valittu Little tilastoi lyhyellä, alle 13 minuutin, peliajalla muun muassa kuusi korisyöttöä ja kaksi pallonriistoa saaden vuolaasti kehuja pelaamisestaan.
Pelityyli ja ominaisuudet.
Teemu Rannikko kehui vuonna 2022 Littlen päätöksentekokykyä ja syöttötaitoa kentällä, samoin tämän energisyyttä ja puolustusta. Aamulehden toimittajan mukaan Littlelle ominaisia asioita pelissä ovat syöttötaidon lisäksi räjähtävä nopeus ja korilleajot. Little itse pitää vahvuuksinaan monipuolisuutta ja johtajuutta.
Yksityiselämä.
Littlen isä, yhdysvaltalaislähtöinen La Trice Little pelasi koripalloa Suomessa sekä pääsarja- että alemmilla tasoilla ja on sittemmin toiminut koripallotuomarina. Hän tapasi Miron Kati-äidin näiden pelattua yhtä aikaa koripalloa New Yorkin Mercy Collegessa. Littlen äiti Kati Packalén aloitti Suomen Koripalloliiton toimitusjohtajana lokakuussa 2022. Littlen sisko Niia Little on pelannut koripalloa Suomen naisten pääsarjassa, ja Mirolla on myös kolme muuta sisarusta, Mea, Leanna ja Sofia. Littlen kanssa yhtä aikaa Pyrinnön nuorisojoukkueissa pelannut Kion Williams on hänen läheinen ystävänsä.
Littlellä todettiin seitsenvuotiaana tyypin 1 diabetes, jota hän alkoi hoitaa itsenäisesti jo samanikäisenä.